สวัสดีครับ ในบทนี้ผมจะพูดรวม ๆ ถึงเรื่องความสุภาพ และก็ความไม่สุภาพนะครับ ส่วนใหญ่เรื่องความสุภาพเนี่ย มันจะเกิดขึ้นเวลาที่เราแสดงออกกับผู้ใหญ่ แต่ว่ากับเพื่อนนี้มันไม่ค่อยมีเท่าไหร่นะครับ เพราะว่าเพื่อน เราจะเต็มที่กับ..กับเขา คือเราจะแสดงออกเต็มที่ เราจะไม่ปิดกั้นตัวเอง แต่เวลาเราอยู่กับผู้ใหญ่เนี่ย เราควรที่จะแสดงความสุภาพออกมาให้เยอะที่สุดนะครับ อย่างเช่นเวลาเราคุยกับผู้ใหญ่เนี่ย เราควรที่จะพูดให้มีหางเสียง คำว่า ครับ คำว่า ค่ะ อันนี้สำคัญมากเลยนะครับ ถ้าเราพูดแบบไม่มีหางเสียง เขาจะมองว่าเราเป็นคนที่ไม่สุภาพ เป็นคนที่ก้าวร้าว อันนี้ผมหมายถึงเวลาคุยกับผู้ใหญ่นะครับ แต่ถ้าเกิดคุยกับคนแปลกหน้า อันนี้เราจะใช้ก็ได้ หรือว่าไม่ใช้ก็ได้นะครับ ขึ้นอยู่กับว่าคนที่เราคุยด้วยเนี่ย อายุน้อยกว่าหรือว่ามากกว่า แต่โดยปกติแล้วเวลาที่ผมไม่รู้จักคน ๆ นั้น ผมจะพูดให้สุภาพก่อนนะครับ ไม่ว่าคนนั้นจะเป็นเด็กหรือว่าผู้ใหญ่ การที่เราพูดจาสุภาพเนี่ย มันทำให้คนอยากจะฟังเรามากขึ้น เขาจะ เอ่อ..ให้ความเคารพเรานะครับ ถ้าเราพูดจาไม่ค่อยดีเนี่ย เขาจะไม่ชอบ อย่างเช่นเวลาผมไปร้านอาหารเนี่ย แม่ค้าบางคนพูดจาสุภาพมาก เขาไม่ได้พูดว่า คะ นะครับ เขาใช้คำว่า จ้า อย่างเช่น เอาอะไรดีจ๊ะ? อยากกินอะไรดีจ๊ะ? อันนี้สามสิบบาทจ้า ไว้มาใหม่นะจ๊ะ คือเวลาลูกค้าฟังแล้วแบบ..อยากจะกลับมากินอีกอะ เพราะว่าแม่ค้าพูดจาสุภาพมาก ๆ แต่ว่าบางร้านพูดจาไม่สุภาพเลย “จะสั่งอะไรก็จดมาละกัน สามสิบบาท น้ำดื่มเสิร์ฟเองนะ” คือ พูดแบบไม่สนใจลูกค้าอะครับ พูดแบบ เออ..อยากจะพูดก็พูด ไม่สนใจ ใครจะกินก็กิน ไม่กินก็ออกไป อะไรอย่างเงี้ย แล้วสีหน้าที่พูดคือแบบไม่ยิ้มแย้ม ไม่ทำสีหน้าอะไรเลย คือ..สีหน้าแบบเฉยเมยมาก ดังนั้นการพูด เราควรที่จะพูดให้สุภาพ พูดให้มีหางเสียง พูดด้วยถ้อยคำที่แบบละมุนละไม อย่าใช้คำหยาบคาย แล้วก็สีหน้าเวลาพูด ควรที่จะยิ้มแย้มหรือ ไม่ก็ทำสีหน้าให้ดูดีหน่อย อย่าทำหน้าแบบเหมือนคนเป็นทุกข์อะ ทำหน้าแบบ อย่ามายุ่งกับฉัน พูดมากเดี๋ยวโดนต่อย อะไรอย่างงี้นะครับ ต่อไปก็เป็นเรื่องของการแต่งตัวนะครับ เราควรที่จะแต่งตัวให้สุภาพ เหมาะสมกับสถานที่ สถานที่นั้น อย่างเวลาไปวัดเนี่ย ผู้หญิงไม่ควรจะใส่ขาสั้น กระโปรงสั้น กางเกงขาสั้น ควรที่จะใส่กระโปรงยาว กางเกงขายาว ฝรั่งบางคนไปเข้าวัดแล้วแบบ ไม่แต่งตัวให้เรียบร้อยอะ ใส่กางเกงขาสั้น ใส่เสื้อสายเดี่ยว โนบรา มันเป็นการแต่งตัวที่แบบไม่สุภาพมาก ๆ เลยนะครับ สำหรับวัดแล้วอะ คือถ้าเกิดเราใส่อยู่ที่บ้าน มันก็ไม่เป็นไรหรอก แต่บางทีเราเปลี่ยนสถานที่ เราก็ต้องดูกาลเทศะไง สถานที่นี้เขาไม่รับเสื้อสายเดี่ยว กางเกงขาสั้น เราก็ไม่ควรทำ คือการแต่งตัวเนี่ย มันขึ้นอยู่กับว่าเราแต่งไปไหน ถ้าเราไปประชุม ก็ต้องใส่เสื้อให้มันสุภาพ ใส่สูทผูกไท ใส่กางเกงสแล็กสีดำ ใส่เข็มขัด ใส่รองเท้าคัทชู แต่ถ้าเกิดเราใส่เสื้อยืด กางเกงขาสั้น รองเท้าแตะ มันก็ไม่เหมาะใช่ไหม? คือคนก็จะมองเราแบบ..ไม่ดีอะ มันดูไม่สุภาพอะ มันดูไม่ให้เกียรติสถานที่ ต่อไปเป็นเรื่องของการสูบบุหรี่นะครับ บางคนติดบุหรี่ไง ต้องสูบตลอดเวลา แต่ว่า เราไม่สามารถสูบได้ทุกที่นะครับ เพราะว่ายังมีคนอีกหลายคนที่เขาไม่ได้สูบบุหรี่ แล้วเขาจะรังเกียจเอา ดังนั้น เขาจะมีเขตสำหรับคนที่สูบบุหรี่ หรือไม่ก็ เราควรที่จะสูบบุหรี่ในที่ ที่ไม่มีคน ที่ ที่เอ่อ..เป็นที่โล่ง ๆ ไม่มีใครอยู่แถวนั้น ถัดจากเรื่องบุหรี่ ก็เป็นเรื่องของการใช้ระดับเสียงนะครับ คือที่บางที่เนี่ย เขาจะมีการควบคุมระดับเสียง ไม่ให้เราใช้เสียงดังเกินไป อย่างเช่นห้องสมุดอย่างเงี้ย เราควรที่จะเงียบ ไม่ใช้เสียงเลย ถ้าเราคุยกันในห้องสมุด เขาจะมองว่าเราเป็นคนที่ไม่รู้เรื่องเอาซะเลย ไม่มีความเกรงใจ ไม่มีมารยาท แต่ถ้าเกิดว่าเราไปสถานบันเทิง ไปเต้น ไปแดนซ์อย่างเงี้ย ถ้าเราไม่ใช้เสียง เขาจะมองว่าเราเป็นคนที่ประหลาด แปลกแยก ไม่เข้าพวก มาทำไม อะไรอย่างงี้นะครับ เราเรียกสิ่งต่าง ๆ เหล่านี้ว่า กาลเทศะ นะครับ กาลเทศะก็คือ สถานที่และก็เวลาที่เหมาะสม คือบางทีการกระทำบางอย่าง มันใช้ได้กับสถานที่บางสถานที่ แต่ว่ามันใช้ไม่ได้กับบางสถานที่ ดังนั้นเราต้องดูนะครับว่า เราไปที่ไหน เราควรวางตัวยังไง ให้เกิดความสุภาพในที่ ที่นั้น ไม่ใช่ว่าเราอยากจะทำอะไรก็ทำ ไม่ได้นะครับ เพราะว่าบางที่เขาไม่ยอมรับ ดังนั้นเราควรที่จะศึกษาข้อมูลของ ที่ ที่นั้น ของแหล่ง แหล่งนั้น ของวัฒนธรรมที่นั่นนะครับ อย่างถ้าเรามาเมืองไทย เราก็ต้องศึกษาวัฒนธรรมไทย ถ้าผมไปต่างประเทศ ผมก็ต้องศึกษาวัฒนธรรมต่างประเทศ ว่าเขาวางตัวกันยังไง